Aalborg Kongres & Kultur Center advarer folk mod at købe billetter fra Viagogo. Billetterne eksisterer nemlig ikke.

På trods af den seneste tids fokus på billetfirmaets Viagogo's ufine billetsalgsmetoder, fortsætter firmaet med at sælge billetter der ikke eksisterer til forestillinger i Aalborg. En gennemgang af Viagogos hjemmeside viser, at firmaet sælger billetter til seks forskellige forestillinger arrangeret af Aalborg Kongres & Kultur Center. Alle billetter sælges til helt uhørte overpriser og flere af de billetter der sælges, er ikke til salg. Det oplyser Kongres & Kultur Center i en pressemeddelse. - For eksempel sælger Viagogo lige nu billetter i blok M og J til André Rieu-koncerten 3. maj i Gigantium på trods af, at vi ikke har åbnet for salget i de pågældende blokke og heller ikke kan garantere, at de overhovedet bliver sat til salg! Det er hvad man kalder snyderi og måske endda bedrageri, lyder det. Noget lignende gør sig gældende til Linie 3's forestillinger henholdsvis den 23. og 24. oktober i Aalborghallen. Aalborg Kongres & Kultur Center, som i sidste måned politianmeldte Viagogo for ublu videresalg af billetter til Leonard Cohen koncert i Aalborg - advarer på det kraftigste publikum imod at købe billetter via viagogo.dk. - Publikum risikerer at købe pladser der ikke eksisterer og samtidig betale en helt uhørt høj billetpris, siger direktør for Aalborg Kongres & Kultur Center Ernst Trillingsgaard. Til Leonard Cohen-koncerten i august blev publikum lukket ind selv om de havde forkerte billetter fra Viagogo. Men direktør Ernst Trillingsgaard advarer imod, at det ikke lader sig gøre i fremtiden. - Det siger sig selv, at vi ikke kan håndtere, hvis en plads i salen bliver solgt 2 gange, siger han. Han opfordrer på det kraftigste publikum til kun at købe deres billetter via de officielle billetsalgssteder som er Aalborg Kongres & Kultur Centers billetkontor og akkc.dk, BILLETnet.dk, Billetlugen.dk samt landets posthuse.